Lykofronin puolustus

**Lykofronin puolustus** (; ) on Hypereideen kirjoittama oikeuspuhe, joka puolustaa nimensä mukaisesti erästä Lykofronia. Puheen numero Hypereideen puheiden joukossa on 1.

## Historia

*Lykofronin puolustus* on puhe Ateenan lain mukaisessa *[[eisangelia]]* () -menettelyssä eli valtiopetosta tai vakavaa rikosta koskevassa syyteasiassa, jossa Lykurgos oli yksi syyttäjistä; hänen tiedetään kirjoittaneen samaan oikeusjuttuun kaksi syytepuhetta nimeltä *Lykofronia vastaan*, jotka eivät ole säilyneet nykyaikaan. Syytetty Lykofron oli ateenalainen ylimys, joka toimi ratsuväen komentajana Lemnoksella. Häntä syytettiin hyvästä perheestä olevan lemnoslaisen naisen viettelemisestä. Kyseinen nainen oli ateenalaisen miehen vaimo; mies kuoli ennen oikeudenkäynnin alkamista. Oikeustapauksen ajankohtaa ei tunneta varmuudella, mutta se ajoitetaan noin vuoteen 338 eaa.

Hypereideen puheet tunnettiin pitkään vain huonosti. Vuonna 1847 osia hänen puheistaan alkoi ilmestyä uudelleen Egyptistä löydettyjen papyrusten joukossa. Tuona vuonna Englantiin tuotiin rulla, joka sisälsi katkelmia puheesta *[[Demosthenesta vastaan (Hypereides)|Demosthenesta vastaan]]* sekä *Lykofronin puolustuksen* ensimmäisestä puoliskosta; toinen samana vuonna löydetty rulla osoittautui sisältävän *Lykofronin puolustuksen* toisen puoliskon ja koko puheen *[[Euksenippoksen puolustus]]*.

## Sisältö

Puhe on puolustuspuhe, jonka alussa puhuja korostaa oikeuttaan tulla kuulluksi samalla tavoin kuin syyttäjä ja pyytää valamiehiä keskittymään puolustukseen ilman keskeytyksiä tai ennakkoluuloja. Hän kiistää syytteet ja esittää, että vastapuolen kertomukset eivät kestä tarkastelua: jos syytökset olisivat totta, niistä olisi seurannut konkreettisia toimia jo aiemmin. Erityisesti hän pitää mahdottomana väitettä, että hän olisi julkisesti loukannut vapaata naista hääsaattueessa lukuisten todistajien läsnä ollessa, mukaan lukien tunnetut ja voimakkaat miehet, ilman välitöntä seurausta. Hän painottaa myös syyttäjien etulyöntiasemaa oikeudenkäynneissä: he voivat esittää perättömiä väitteitä vailla riskiä, kun taas syytetty ei pelon vuoksi kykene aina vastaamaan kaikkeen.

Puhuja hyökkää suoraan pääsyyttäjä Aristonin toimintatapoja vastaan, joita kuvataan ammattimaisena ilmiantamisena ja kiristyksenä. Puhuja väittää Aristonin väärinkäyttäneen oikeudellisia menettelyjä, estäneen puolustusavustajien osallistumisen ja rikkoneen itse lakeja, joiden rikkomisesta hän syyttää vastaajaa. Vastapainoksi puhuja esittää selonteon omasta elämästään: hän ei ole ollut aiemmin oikeudessa, on hoitanut julkisia tehtäviä kunniallisesti, saanut tunnustuksia urheudesta ja toiminut pitkään luottamustehtävissä ilman moitteita. Lopuksi hän vetoaa valamiehiin, että tuomio perustuisi hänen koko elämänsä arviointiin eikä syyttäjän herjauksiin, ja pyytää lupaa kutsua tukijoita puhumaan puolestaan.

## Lähteet

## Kirjallisuutta

* Hyperides: *In Defence of Lycophron*. Teoksessa 

## Aiheesta muualla

* Υπερείδης: *[https://el.wikisource.org/wiki/Απολογία_υπέρ_Λυκόφρονος Απολογία υπέρ Λυκόφρονος]*. Wikiaineisto. 
* Hyperides: *[https://www.perseus.tufts.edu/hopper/text?doc=Perseus%3Atext%3A1999.01.0139%3Aspeech%3D1 In Defence of Lycophron]*. Perseus. 
* Hyperides: *[https://www.perseus.tufts.edu/hopper/text?doc=Perseus%3Atext%3A1999.01.0140%3Aspeech%3D1%3Asection%3D1 In Defence of Lycophron]*. Perseus. 
* Hyperides: *[https://topostext.org/work/109 For Lycophron]*. ToposText.